ກຊ ອຸດສາຫະກຳ ແລະການຄ້າ ລາວ ໄດ້ເປີດໂຕເວັບໄຊ ເພື່ອປົກປ້ອງ ຜູ້ຊົມໃຊ້ ສະໜັບສະໜູນ ໂດຍ ສຫລ
ທ່ານ ແພດທິກ ບຣາວເວີ ກ່າວວ່າ “ເວັບໄຊປົກປ້ອງຜູ້ຊົມໃຊ້ແມ່ນເຄື່ອງມືໃໝ່ອັນໜຶ່ງ ທີ່ໜ້າຕື່ນເຕັ້ນ ສຳລັບປະຊາຊົນທົ່ວປະເທດ ຕະຫຼາດຊື້ຂາຍສິນຄ້າ ແລະການບໍລິການ ທີ່ມີມາດຕະຖານສູງ"
ກະຊວງອຸດສາຫະກຳ ແລະການຄ້າ ໄດ້ເປີດໂຕເວັບໄຊ ປົກປ້ອງຜູ້ຊົມໃຊ້ ໃນ ວັນທີ 26 ກຸມພາມື້ນີ້ ເວັບໄຊດັ່ງກ່າວ ໄດ້ຮັບການສະໜັບສະໜູນ ຈາກລັດຖະບານສະຫະລັດ ໂດຍຜ່ານ ອົງການ USAID ເພື່ອຊ່ວຍໃຫ້ຜູ້ຊົມໃຊ້ ໄດ້ຮັບການປົກປ້ອງ ຈາກການປະ ຕິບັດຕໍ່ ຢ່າງບໍ່ຍຸດຕິທຳ ງານເປີດໂຕເວັບໄຊໄດ້ຈັດຂຶ້ນທີ່ກະຊວງອຸດສາຫະກຳ ແລະການຄ້າ ເຊິ່ງເຂົ້າຮ່ວມ ເປັນກຽດເປີດງານ ໂດຍ ພະນະທ່ານສົມຈິດ ອິນທະມິດ ຮອງລັດຖະມົນຕີ ກະຊວງ ອຸດສາຫະກຳ ແລະການຄ້າ ທ່ານບຸນທຽມ ແກ້ວສີພາ ຫົວໜ້າ ກົມການຄ້າພາຍໃນ ກະຊວງອຸດສາຫະກຳ ແລະການຄ້າ ແລະ ທ່ານ ແພດທິກ ບຣາວເວີ ຮອງຜູ້ອຳນວຍ ການອົງການ USAID ພ້ອມກັບຜູ້ເຂົ້າຮ່ວມ ຈາກ ພາກລັດ ແລະພາກເອກະຊົນຫຼາຍ ກວ່າ 70 ທ່ານ ທ່ານ ແພດທິກ ບຣາວເວີ ກ່າວວ່າ ເວັບໄຊປົກປ້ອງຜູ້ຊົມໃຊ້ແຈ້ງໃຫ້ຜູ້ຊົມໃຊ້ຮັບຮູ້ເຖິງສິດຂອງຕົນ ມີຂໍ້ມູນທີ່ບອກ ກ່ຽວ ກັບການຊື້ສິນຄ້າ ແລະການບໍລິການທີ່ປອດໄພ ແລະນຳສະເໜີຊ່ອງທາງຮ້ອງທຸກ ໃຫ້ກັບຜູ້ຊົມໃຊ້ ໃນກໍລະນີທີ່ຜູ້ຊົມໃຊ້ ຖືກປະຕິບັດຕໍ່ ຢ່າງບໍ່ຍຸດຕິທຳ ໃນເວັບໄຊ ຍັງ ເປັນອີກຊ່ອງທາງໜຶ່ງ ທີ່ສາມາດສົ່ງຄຳຮ້ອງທຸກ ຫຼື ແຈ້ງຂ່າວຄາວ ກ່ຽວກັບການປະຕິ ບັດຕໍ່ທີ່ບໍ່ເໝາະສົມ ຫຼືບໍ່ເປັນທຳ ການໂທແຈ້ງຜ່ານສາຍດ່ວນ 1510 ໃນເວັບໄຊຍັງ ມີວິດີໂອ ກ່ຽວກັບວຽກງານປົກປ້ອງຜູ້ຊົມໃຊ້ ທີ່ສະໜັບສະໜູນໂດຍ ອົງການ USAID ທີ່ສະແດງໃຫ້ເຫັນວ່າ ຜູ້ຊົມໃຊ້ສາມາດປົກປ້ອງ ໂຕເອງໄດ້ ລັດຖະບານ ສະຫະລັດ ສະໜັບສະໜູນການສ້າງເວັບໄຊ ໂດຍຜ່ານ ໂຄງການ USAID LUNA II ເພື່ອຊ່ວຍ ສປປ ລາວ ເຊື່ອມໂຍງເຂົ້າໃນຕະຫຼາດໂລກ ໂດຍສະໜັບສະໜູນ ລັດຖະບານ ສປປ ລາວ ໃນການສ້າງ ແລະ ຈັດຕັ້ງປະຕິບັດ ບັນດານະໂຍບາຍ ແລະ ລະບຽບການ ໃຫ້ມີຄວາມໂປ່ງໃສ ມີປະສິດທິພາບ ແລະ ສອດຄ່ອງກັບມາດຕະຖານ ສາກົນ ທ່ານສາມາດເຂົ້າເບິ່ງເວັບໄຊໄດ້ທີ່ www lcp gov la